Blikket er næsten dødt, og stemmen er nedtonet hos AaB-anfører Lucas Andersen efter torsdagens nederlag i pokalfinalen. - Jeg er helt færdig efter kampen, og det gør ondt, fordi det er en festdag for mange, og vores familier og børn er her. Vi havde drømmen om, at vi kunne vinde pokalen, og vi føler, vi kunne gøre ondt på FCK, siger en skuffet Lucas Andersen til TV2 Nord. AaB spillede i store dele af kampen lige op med FCK, der både havde hjemmebane og ligger nummer 1 i 3F Superligaen. I anden halvleg var aalborgenserne endda spilstyrende og fik også bolden i kassen, men VAR dømte efterfølgende offside og annullerede målet. - Jeg er skuffet og også ked af det. Vi har stor ære af kampen og levere en god præsatation, hvor vi havde mulighed for at vinde, siger AaBs Rasmus Thelander. FCK stillede med et skadeplaget hold, og det var ikke til at se, at det var top og bund i Superligaen, der kæmpede om pokaltitlen torsdag aften. - Jeg ventede bare på, at vi fik det mål, for jeg kunne mærke, at FCK i store dele af kampen var presset. Så hvis vi kunne score et mål, ville vi kunne smadre dem, følte jeg, siger Rasmus Thelander. AaB skal nu fokusere på at redde sig i 3F Superligaen. Og første vigtige kamp er allerede på søndag kl. 14 på Aalborg Portland Park, hvor AaB tager imod FC Midtjylland.

Opsummering:
AaB kæmpede bravt i Parken, men endte med et nederlag på 0-1 i pokalfinalen til FCK.